《题赵承旨陶令像鲜于太常归去来辞赠致政太宰杨公》
明代·王世贞

陶令生平兴萧瑟，到官毋过八十日。五株杨柳胜栽花，百亩公田都种秫。

拂袖长歌归去篇，舁篮岂是膏肓疾。世事从他三复四，生儿任昧六与七。

却怪渠祖长沙公，婆娑八十讳称翁。即论运甓铃阁底，何似抱瓮春畦中。

孤剑雄扶江左日，一丝高挽义熙风。忘年自识将军意，易姓方怜处士忠。

千载从人论行止，谁似关西杨伯起。力在寸心输社稷，功成馀事施山水。

未老能抛太尉章，得归即号柴桑里。五男却是五麒麟，海内俱称万石君。

今去山中看宰相，由来平地有仙人。吴兴才子工写真，渔阳老手书绝伦。

风流一代不可即，翰墨万古恒如新。我题此图见微向，须从迹外探心赏。

长沙太迟彭泽速，君臣道尽公当往。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。